作者：无名氏
词牌/韵律：六州

paragraphs: 寰宇定，四海奉文思。
书轨混，梯航凑，共戴昌期。
稽古典、方咏京坻。
耕籍丰民稼，敦本农时。
陈羽卫、日月旌旗。
衮冕次坛壝。
帷宫宿设，梐枑相差。
穆清端拱，星毕照罘罳。
良宵永，为民广洽，庞褫奏、行漏昭庭燎，铙吹鼓曾飔。
百神拥卫斗东移。
明发俨皇仪。
手揽洪縻。
丰年万亿与千斯。
德泽遍华夷。
回旋辂、天临双阙，四方在宥，永保鸿基。